**РЕЦЕНЗИЈА**

студије

госпође Тамаре Костић Пахноглу

са темом

***Ликови у прози Андреаса Франгјаса***

Као рецензент студије госпође Тамаре Костић Пахноглу имам да саопштим следеће: Андреас Франгјас (1921-2002) је један од најзначајнијих послератних грчких прозних писаца и објавио је четири романа велике књижевне вредности: *Људи и куће* (1955) чија је тема живот људи у радничком насељу у Атини годину дана након ослобођења од нацистичке окупације, *Гвоздена капија* (1962), чија су тема кључне друштвене промене у Атини након Грађанског рата, *Инфекција* (1972), чија је тема однос предатора и жртве, мучитеља и мученог у кошмарном концентрационом логору за „преваспитавање“ који упућује на Макронисос, где се писац нашао у периоду 1950-52, кажњен због своје левичарске идеологије и двотомни роман *Гомила* (1985 и 1986), са јасним утицајима Џорџа Орвела. Године 2000. писац је награђен Великом државном наградом за књижевност за свој укупни допринос новогрчкој књижевности. Два његова романа, *Гвоздена капија* и *Инфекција* пренели су на филм Димитрис Макрис и Панделис Вулгарис.

Студија госпође Костић Пахноглу је прва научна монографија о Франгјасовом делу и стога треба да буде посебно похваљена. Избор ликова као главне осе конкретног истраживања у студији базиран је на следећем:

1. Лик је и даље главни пол привлачења за читалачку публику романа и представља основни механизам којим писац изражава своје идеје. Што је успешније осликавање лика, то се више читалачка публика интересује за његову судбину, а некад га доживљава као живу особу.
2. Четири Франгјасова романа представљају велики број ликова, главних и споредних, неки од њих одражавају препознатљиве типове новије грчке историје, док други имају дијахронијску димензију.
3. У романима *Инфекција* и *Гомила*, који се могу окарактерисати као романи колектива или романи гомиле, нема главног лика, већ се појављују бројни ликови, групе људи и гомиле. Ликови ових романа немају позната конвенционална имена, већ им се дају карактеризације или слична конвенционална имена, чиме се често стварају неспоразуми у вези радње у романима и у вези судбине ликова.

Структура студије госпође Костић Пахноглу је следећа: Најпре се даје кратак сажетак (стр.3) и потом следи прво поглавље са насловом „Андреас Франгјас – живот и дело“ (стр. 4-9), које је углавном информативног карактера, будући да се представљају важни моменти Франгјасовог живота и стваралаштва и преглед његова четири романа.

Друго поглавље носи наслов „Књижевни лик“ (стр. 10-23) и подељено је на следеће мање целине: 1. Дефинисање ликова, 2. Категоризација ликова, 3. Типологије ликова, 4. Методи карактеризације и 5. Лични став и циљ студије. Овде се најпре сажето представљају кодификације различитих теоретичара књижевности у односу на приступ и начин анализирања књижевних ликова, а потом и аргументовање ставова Шломит Римон-Кенан као методолошки најадекватнијег модела за проучавање ликова код Франгјаса.

Преостала четири поглавља представљају главни део студије и односе се свако на по један од четири пишчева романа. Пажљиво одабрани наслови ових поглавља преносе идеолошки печат сваког романа, у складу са рецепцијом госпође Костић Пахноглу. У сва та четири поглавља госпођа Костић Пахноглу следи конкретну методологију: најпре наводи тему и радњу конкретног романа, потом анализира ликове сваког дела по редоследу наратолошког значаја а на крају излаже одговарајуће закључке. Ауторка студије проучава методе грађења сваког лика, његове мотиве, функцију у радњи, однос са осталим ликовима, пружајући бројне корисне детаље и износећи веома занимљива запажања.

Конкретније, у трећем поглављу „Достојанствени сиромаси у *Људима и кућама*“ (стр. 24-118) и у четвртом поглављу „Оптимистични мученици у *Гвозденој капији*“ (стр. 119-190) фокусира се на прва два Франгјасова романа (*Људи и куће* и *Гвоздена капија*), који, по мишљењу критике, припадају његовом „реалистичном“ периоду. У петом поглављу „Заточени слободњаци и слободни затвореници у *Инфекцији*“ (стр. 191-236) анализира, са аспекта ликова, сложену везу предатора и жртве која управља ликовима романа. А у шестом поглављу „Отуђени свет *Гомиле*“ (стр. 237-308) ауторка испитује, на исцрпан и потпуно документован начин, бројне ликове који парадирају из овог обимног и дедалског романа.

Студија се завршава поглављем „Закључци“ (стр. 309-313) и библиографијом (стр. 314-318).

Као закључак, сматрам да се ради о веома вредној и добро написаној студији, првој монографији посвећеној делу веома значајног прозног писца Андреаса Франгјаса, и очигледно је да представља резултат великог труда и љубави према делу једног од најважнијих послератних писаца Грчке. Госпођа Костић Пахноглу је исцрпно анализирала ликове у Франгјасовим романима, обавила изузетно исцрпно библиографско документовање, пажљиво и прецизно организовала аргументизацију и дошла до исправних запажања и веома занимљивих закључака. Поред тога, студија успешно обједињује историјско-граматолошки приступ са опште прихваћеном теоријским позадином. Стога ће објављивање студије госпође Костић Пахноглу бити драгоцени допринос упознавању како научника, тако и читалачке публике у Србији са делом једног тако значајног грчког писца.

У складу са свиме наведеним, топло подржавам објављивање студије госпође Костић Пахноглу.

Рецензент

(потпис ср.)

Танасис Агатос

Ванредни професор новогрчке филологије

Одсек за филологију Националног Каподистријског универзитета у Атини

Атина, 26. април 2024.